益睡
作者：章甫
朝代：宋

paragraphs: 主人頎然腰十圍，一官會計同遊嬉。
開軒環坐只圖史，錦囊富有驚人詩。
邇來萬事不掛口，世情盡付鼻中吼。
便腹無妨弟子嘲，著鞭未落少陵後。
紛紛逐臭皆羣兒，我正黑甜曾未知。
雞蟲得失何足較，是身且卧黄琉璃。
博山生雲香斷續，當午清風度修竹。
門前吏立雁鶩行，童奴摇手眠方熟。
夢中了了欲何鄉，寧復蘧蘧栩栩忙。
寒泉洗耳石礪齒，主人家住廬山傍。
他時但取青氈舊，歸作春秋同社友。
北窗槃礴上羲皇，秫田多種釀壺酒。
奉太夫人千百年，兄弟對牀聽雨眠。